चउँसठ साल पहिले एगो अधरतिया के सीना चीर के भारत के आजादी मिलल रहुवे. आजादी मिलल रहुवे एगो बड़हन कीमत पर. देश के बँटवारा का बाद. लाखो लोग एने से ओने आ ओने से एने भइल रहे. लाखो लोग के लाश उनुका देश में आइल रहे. ओतना खून बहा के मिलल आजादी के कुछ सफेदपोश अतना लूट लिहले कि घोटाला अब लाख भा करोड़ के नइखे होत लाखो करोड़ के होत बा. आ घोटालेबाज मस्त रहत बाड़े. देखे देखावे खातिर कुछ दिन जेल में बन्द रहे के पड़ जाव त अलगा बाति बा शायदे केहू के सजा मिले वाला बा.
आजु जवन देश के हालात बा ओह में केहू, चाहे ऊ सत्ताधारियन का साथे होखे भा ओह लोग का खिलाफ, खुश नइखे. केहू के मन में आजादी के वर्षगाँठ के उछाह नइखे. एगो मशीनी तौर पर एक दोसरा के एसएमएस बधाई वगैरह दिहल लिहल जाई बाकिर ओह में खुशी ना झलकी.
सोचे के बाति बा कि घोटाला भठियरपन के विरोध करे वाला के दोषी ठहरावे के भरपूर प्रयास होखत बा. मकसद बस इहे बा कि देखावल जाव कि एगो हमही करिया मुँह वाला नइखीं उनुको मुँह पर करिखा लागल बा. आ दोसरा के करिखा देखा के आपन चेहरा साफ करे के कोशिश हो रहल बा.
आजु जनतांत्रिक आन्दोलन करे वालन के तानाशाह बतलावल जा रहल बा. पूरा कोशिश हो रहल बा कि ओकरो के लांछित कर दिहल जाव जेहसे कि लोग भकुआ जाव कि केकरा पाछा चलल जाव. हमार कहना त ई बा कि केहू का पाछा चलला के जरुरत नइखे. खुद सोचीं कि देश का सामने, समाज का सामने, अपना सामने मुद्दा का बा, समस्या का बा आ ओकर समाधान के राह का बा. जवन राह आपन मन देखावे ओह राह पर चल दीं. केहू साथ मिले भा ना. आदमी आदमीए होला आ हर आदमी में थोड़ बहुत दोष हो सकेला. बाकिर एकर मतलब ई ना होला कि मजबूरी में घूस दे के आपन काम चलावे वाला आदमी के ओतने दोषी मानल जाव जतना घूस ले के कवनो सही काम करे वाला के.
देश के राजनीतिक दलन के अतना पतन कबहियो ना भइल रहे. आजु आम जनता नेतवन के हिकारत के नजर से देखे के आदी हो गइल बिया. संसद के सम्मान ओकरा मन में नइखे रहि गइल काहे कि ऊ हर सत्र में, हर सरकार में देखत बिया कि सांसदन के आचरण कइसन हो रहल बा. झामुमो के सांसदन के खरीद के सरकार बचावे आ चलावे वाला लोग दोसरा के का कह सकी. एक वोट से, जवन कानूनी रूप से भले सही रहे नैतिक रुप से पतित आचरण रहे, कवनो सरकार के गिरा देबे वाला लोग आजु अतना बौखला गइल बा कि मुँह से जवन निकलत बा बकत चल जात बा लोग.कवनो मर्यादा नइखे रहि गइल केहू का लगे.
काल्हु से अन्ना हजारे अनशन पर जाये के बात कहत बाड़े त सरकार हर तरह से उनुकर छवि बिगाड़े का कोशिश में लाग गइल बिया. इन्दिरा गाँधी के चुनाव अदालत में गलत साबित होखला का बाद पूरा देश में इमरजेन्सी लगा दिहल गइल रहे. कहल जाला कि तब के राष्ट्रपति ओह पर आँख मूँद के दस्तखत कर दिहले रहले. उनुका लगे कवनो विकल्पो ना रहे. आजु फेर उहे हालात बनल जात बा. अचरज नइखे कि फेरू से घोषित भा अघोषित इमरजेन्सी लगा दिहल जाव.
जब दिमाग में कैन्सर हो जाव त ओकर कवनो इलाज ना रह जाला. देर सबेर त सबका मरे के पड़ेला बाकिर कैन्सर वाला तनी जल्दी मर जाला. देशो के दिमाग में, सत्ता चलावे वाला लोग देश के दिमागे नू कहल जाई, कैन्सर पकड़ि लिहले बा. अगर समय पर सर्जरी ना भइल त ढेर दिन ले ना बाची. सर्जरी होइयो गइला का बाद बहुत आशा ना कइल जा सके. देशो के इहे हालत हो गइल बा. सुधारे के कोशिश त होखहीं के चाहीं बाकिर जरुरत पड़े त पूरा व्यवस्था एक बेर फेर नया तरीका से खड़ो करे में कवनो दोष नइखे.
आजु इमरजेन्सी का दौरान लिखल एगो कविता बहुते याद आ रहल बा. तब गोपाल दास नीरज लिखले रहले,
न्याय का चोगा पहन कर है खड़ी चंगेज शाही,
तुम नहीं अब भी उठे तो फिर जमाना क्या कहेगा ?
बदतमीजी कर रहे हैं आजु फिर भौंरे चमन में,
साथियो आँधी उठाने का जमाना आ गया है,
मौत से आँखे लड़ाने का जमाना आ गया है.
का हम आप एह लड़ाई ला तइयार बानी जा ?
संपादक, अँजोरिया
144 total views, 5 views today
bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva hin_Deva awa_Deva hin_Deva hin_Deva bho_Deva bho_Deva eng_Latn